Virallinen lehti nro C 207 , 21/07/1999 s. 0065



KIRJALLINEN KYSYMYS E-3412/98 esittäjä(t): Roberta Angelilli (NI) komissiolle (17. marraskuuta 1998) Aihe: Bufalottan alueen rakentaminen Rooman kaupunginhallitus on hyväksynyt Bufalottan alueen suuren rakentamissuunnitelman, jossa suunnitellaan kerrostalojen ja ostoskeskusten rakentamista, mikä merkitsisi noin 2 000 000 kuutiometrin sementtimäärää tiheään asutulle alueelle, jossa puisto- ja asuinpinta-alan suhde on kaupungin alhaisin ja jossa kulkuyhteydet ovat erittäin ongelmalliset. Suuren ostoskeskuksen rakentaminen aiheuttaa alueen taloudellisen tasapainon horjumisen pk-yrittäjien vahingoksi. Alueella on myös joitakin arkeologisesti merkittäviä paikkoja. Eikö komissio katso, että tällainen rakentaminen on ristiriidassa 1. tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(1) kanssa? 2. arkeologisten kohteiden suojelua koskevien EU:n julistusten kanssa, erityisesti mitä tulee direktiivin 97/11/ETY(2) liitteeseen III? 3. jo nyt tiheästi asutun alueen elinkelpoisuuteen liittyvän ajattelutavan kanssa? Tilanne vain huonontuisi entisestään laajan rakentamisen myötä. Komission jäsenen Ritt Bjerregaardinkomission puolesta antama vastaus (25. tammikuuta 1999) Komissio katsoo, että arvoisan parlamentin jäsenen antamien tietojen perusteella ei ole mahdollista olettaa rakennustöiden, joihin jäsen viittaa, kuuluvan direktiivin 85/337/ETY soveltamisalaan. Kaupunkialueiden kehittämishankkeet sisältyvät direktiivin liitteessä II olevaan 10 kohdan b luetelmakohtaan. Direktiivin 4 artiklan 2 kohdassa säädetään, että liitteessä II mainittuihin luokkiin kuuluvien hankkeiden ympäristövaikutukset on arvioitava, jos jäsenvaltiot toteavat hankkeiden laadun sitä vaativan. Lisäksi siinä säädetään että tätä varten jäsenvaltiot voivat määritellä, että tietyntyyppiset hankkeet on arvioitava tai niille on vahvistettava arviointiperusteet tai rajat, jotka ovat tarpeen päätettäessä, mitkä liitteessä II mainittuihin luokkiin kuuluvat hankkeet arvioidaan direktiivin 5-10 artiklan mukaisesti. Italiassa annettiin 12. huhtikuuta 1996 säädös (D.P.R. Atto di indirizzo e coordinamento concernente disposizioni in materia di valutazione di impatto ambientale), jossa nämä arviointiperusteet ja rajat määritellään direktiivin liitteessä II mainittuihin luokkiin kuuluville hankkeille 4 artiklan 2 kohdan mukaisesti. Kaupunkialueiden kehittämishankkeet luetellaan säädöksen liitteessä B olevassa 7 kohdan b luetelmakohdassa. Parlamentin jäsenen antamien tietojen perusteella ei ole mahdollista arvioida, voidaanko mainitun hankkeen katsoa kuuluvan direktiivin liitteessä II olevan 10 kohdan b luetelmakohdan soveltamisalaan Italiaa koskevan säädöksen liitteessä B olevan 7 kohdan b luetelmakohdan mukaisesti. 1. Komissiolla ei ole edellytyksiä arvioida, onko mainitulla hankkeella rikottu direktiivin 85/337/ETY säännöksiä. Julkisen kuulemisen osalta voidaan todeta, että jos hanke ei kuulu direktiivin soveltamisalaan, julkista kuulemista koskevaa velvoitetta ei ole missään tapauksessa rikottu. Parlamentin jäsen ei kuitenkaan mainitse, että julkista kuulemista olisi mitenkään laiminlyöty. Miten asianlaita sitten onkin, komissiolla ei ole edellytyksiä arvioida sitä, onko direktiivin soveltamisalaan kuuluvia hankkeita koskevaa julkisen kuulemisen velvoitetta mahdollisesti rikottu. 2. Jäsenvaltioiden on pantava direktiivi 97/11/EY täytäntöön 14. maaliskuuta 1999 mennessä. 3. Komissiolla ei ole edellytyksiä arvioida, mitä yhteisön säädöstä tässä erityistapauksessa mahdollisesti olisi rikottu. (1) EYVL L 175, 5.7.1985, s. 40. (2) EYVL L 73, 14.3.1997, s. 5.